УНИВЕРЗИТЕТ У НИШУ

Већу друштвено-хуманистичких наука

Сенату

У вези с тим што се током последњих неколико година мењало тумачење појединих критеријума и категорија појединих публикација од стране Комисије за оцену испуњености критеријума за друштвено-хуманистичке науке, као и поводом неколико закључака ове Комисије, донетих на седници 4. 3. 2022. године, а који се тичу испуњености услова за ментора за израду докторске дисертације, Наставно-научно веће Филозофског факултета у Нишу, са седнице одржане 23. 3. 2022. године, упућује Већу друштвено-хуманистичких наука и Сенату Универзитета у Нишу

**П Р Е Д Л О Г**

да се донесе одлука којом ће бити утврђено да се кандидатима за избор у звања наставника и за ментора за израду докторске дисертације, прихвата као категорија М14 рад објављен у публикацијама за које су се надлежни матични научни одбори изјаснили да се ради о тематском зборнику међународног значаја и за које постоји потврда одговарајућег матичног научног одбора са потписом председника матичног одбора. Потврде матичних научних одбора су доскора прихватане као валидне, што се може видети и у НПАО обрасцима кандидата на сајту Универзитета у Нишу.

Овај предлог упућујемо у уверењу да је недопустиво да оцена испуњености критеријума буде заснована на тренутном тумачењу појединих критеријума и категорија појединих публикација. Нарочито непримереним сматрамо примену другачијег тумачења у односу на претходно у току трајања процедуре избора у звање или именовања за ментора.

Када је реч о научним областима релевантним за наставнике Филозофског факултета у Нишу, постоји неколико публикација о којима су се изјаснили научни матични одбори и утврдили да те публикације представљају тематске зборнике међународног значаја. У вези са радовима наставника Филозофског факултета у тим публикацијама, Комисија за оцену испуњености критеријума за друштвено-хуманистичке науке изјашњавала се различито у различитим периодима, што је зависило од актуелног састава те Комисије.

Стога Већу друштвено-хуманистичких наука и Сенату Универзитета у Нишу упућујемо предлог да донесу одлуку којом ће бити утврђено да се као радови категорије М14 признају радови објављени у свим публикацијама за које постоје потврде, потписане од стране председника матичних научних одбора, о томе да се ради о тематским зборницима међународног значаја, а то су следеће публикације:

* Тематски зборник *Сусрет култура* (Филозофски факултет Универзитета у Новом Саду)
* Тематски зборник *Језици и културе у времену и простору* (Филозофски факултет Универзитета у Новом Саду)
* Тематски зборник *Језик, књижевност, \_\_\_\_\_\_\_\_\_* (последња реч се мења сваке године) (Филозофски факултет Универзитета у Нишу)
* Тематски зборник *Језик, књижевност, уметност* (Филолошко-уметнички факултет Универзитета у Крагујевцу)
* Тематски зборник *Међународни научни састанак слависта у Вукове дане* (Филолошки факултет Универзитета у Београду и Међународни славистички центар)
* Тематски зборник Владо С. Милошевић: етномузиколог, композитор и педагог, Традиција као инспирација: тематски зборник са научног скупа, Бања Лука, за године 2007., 2008., 2010., 2012-2017. и 2019. годину (Потврда Матичног одбора за историју, археологију и етнологију)
* Тематски зборник *Traditional and Non-Traditional Religiosity,* Института друштвених наука Београд, (Потврда Матичног одбора за филозофију, психологију, педагогију и социологију)

Као прилог овом предлогу достављамо и одлуке надлежних матичних научних одбора.

Наведена листа публикација није коначна, те предлажемо да се у одлуци назначи да се она односи на све публикације за које постоји потврда потписана од стране председника одговарајућег матичног научног одбора.

Напомињемо да се, уколико Веће друштвено-хуманистичких наука и Сенат Универзитета у Нишу не донесу одлуку коју предлажемо, тиме нарушава континуитет у раду и доводи у питање претходна пракса, односно већ обављени избори наставника и именовања ментора са различитих факултета Универзитета у Нишу, код којих је рад у некој од наведених публикација прихваћен као испуњени критеријум. Скрећемо пажњу да категорија М14 постоји као категорија коју дефинише Правилник о поступку, начину вредновања и квантитативном исказивању научноистраживачких резултата истраживача (Сл. гласник РС, бр. 24/2016, 21/2017 и 38/2017) и она се вреднује приликом акредитације НИО и студијских програма, а у периоду евалуације научноистраживачких пројеката Министарства матични научни одбори вршили су проверу пријављених научних резултата истраживача и радове у поменутим публикацијама верификовали као радове категорије М14.

Уколико Веће друштвено-хуманистичких наука и Сенат Универзитета у Нишу процене да је за утврђивање статуса ових публикација недовољна потписана потврда одговарајућег матичног научног одбора (која иначе не може бити оверена печатом, јер су матични одбори радна тела Министарства и немају свој печат), предлажемо да Сенат Универзитета у Нишу затражи од Министарства просвете, науке и технолошког развоја Републике Србије да објави листу публикација за које су матични научни одбори за све научне области оценили да представљају тематске зборнике међународног значаја.

Што се тиче започетих процедура избора у звања наставника и именовања ментора за израду докторске дисертације, предлажемо да се и до објављивања поменуте листе од стране министарства, на Универзитету у Нишу, у складу са досадашњом праксом, као М14 признају радови објављени у тематским зборницима међународног значаја за које постоје потврде потписане од стране председника матичних научних одбора.

У уверењу да ће чланови Већа друштвено-хуманистичких наука и Сената Универзитета у Нишу сагледати важност овог питања, нарочито због специфичности научних области које се изучавају на Филозофском факултету у Нишу, искрено се надамо да ће ова тела Универзитета донети одлуке у складу са нашим предлогом.

У Нишу,

23. 3. 2022. године

Декан

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Наталија Јовановић